CELEX: 32020D2026
Language: sl
Date: 2020-12-04 00:00:00
Title: Sklep Sveta (EU) 2020/2026 z dne 4. decembra 2020 o določitvi stališča, ki se v imenu Evropske unije zastopa v Generalnem svetu Svetovne trgovinske organizacije glede sprejetja sklepa o izvzetju nekaterih nakupov živil iz uvedbe prepovedi ali omejitev izvoza

11.12.2020   
               
               
                  SL
               
               
                  Uradni list Evropske unije
               
               
                  L 419/16
               
            
         SKLEP SVETA (EU) 2020/2026
         z dne 4. decembra 2020
         o določitvi stališča, ki se v imenu Evropske unije zastopa v Generalnem svetu Svetovne trgovinske organizacije glede sprejetja sklepa o izvzetju nekaterih nakupov živil iz uvedbe prepovedi ali omejitev izvoza
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Unija je 22. decembra 1994 s Sklepom Sveta 94/800/ES (1) sklenila Marakeški sporazum o ustanovitvi Svetovne trgovinske organizacije iz leta 1994 (v nadaljnjem besedilu: Sporazum STO), ki je začel veljati 1. januarja 1995.
                  
               
                     (2)
                  
                  
                     Na podlagi odstavka 1 člena IV Sporazuma STO je Ministrska konferenca STO pristojna za sprejemanje odločitev o vseh zadevah na podlagi katerega koli mnogostranskega trgovinskega sporazuma, če tako zahteva članica.
                  
               
                     (3)
                  
                  
                     Na podlagi odstavka 2 člena IV Sporazuma STO naloge Ministrske konference v razdobjih med sestanki Ministrske konference opravlja Generalni svet STO.
                  
               
                     (4)
                  
                  
                     STO na podlagi odstavka 1 člena IX Sporazuma STO nadaljuje s prakso odločanja s konsenzom, kadar je to mogoče.
                  
               
                     (5)
                  
                  
                     Generalnemu svetu STO bo na zasedanju decembra 2020 ali naslednjem zasedanju leta 2021 morda predloženo, da razpravlja o predlogu, katerega cilj je izvzetje živil, ki jih v nekomercialne humanitarne namene kupi Svetovni program Združenih narodov (ZN) za hrano, iz prepovedi in omejitev izvoza, ter da tak predlog sprejme.
                  
               
                     (6)
                  
                  
                     Odstavek 2(a) člena XI Splošnega sporazuma o carinah in trgovini iz leta 1947 (GATT 1947) dovoljuje članicam STO, da v določenih razmerah uvedejo začasne prepovedi ali omejitve izvoza, da preprečijo ali olajšajo kritično pomanjkanje živil ali drugih izdelkov, ki so zanje bistvenega pomena. V členu 12 Sporazuma STO o kmetijstvu, ki spada v GATT iz leta 1994, so navedeni dodatni pogoji, ki jih morajo članice STO upoštevati v takih primerih. Članice STO so med pandemijo COVID-19 sprejele take omejevalne ukrepe, ki lahko zadevajo tudi živila, kupljena za nekomercialne humanitarne namene.
                  
               
                     (7)
                  
                  
                     Zaradi kritične potrebe po humanitarni pomoči Svetovnega programa za hrano ZN, ki je med pandemijo COVID-19 postala še nujnejša, bi bilo treba nakupe Svetovnega programa za hrano ZN v humanitarne namene izvzeti iz prepovedi in omejitev izvoza.
                  
               
                     (8)
                  
                  
                     Primerno je določiti stališče, ki se v imenu Unije zastopa na zadevnem prihodnjem zasedanju Generalnega sveta STO glede sprejetja sklepa o predlogu, katerega cilj je iz prepovedi ali omejitev izvoza izvzeti živila, ki jih v nekomercialne humanitarne namene kupi Svetovni program ZN za hrano, saj bo sprejeti sklep za Unijo zavezujoč –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa v Generalnem svetu Svetovne trgovinske organizacije (STO) na zasedanju decembra 2020 ali naslednjem zasedanju leta 2021, je, da se Unija v primeru, da članice STO dosežejo soglasje glede sklepa o izvzetju živil, ki jih Svetovni program za hrano kupi za nekomercialne humanitarne namene, iz uvedbe prepovedi ali omejitev izvoza, pridruži temu soglasju.
         
         
            Člen 2
            Ta sklep začne veljati na dan sprejetja.
         
         
            V Bruslju, 4. decembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  Sklep Sveta 94/800/ES z dne 22. decembra 1994 o sklenitvi sporazumov doseženih v Urugvajskem krogu večstranskih pogajanj (1986 – 1994), v imenu Evropske skupnosti, v zvezi z zadevami, ki so v njeni pristojnosti (UL L 336, 23.12.1994, str. 1).